Nyt europæisk selskabsregister - Læs mere her og få adgang
EU landene er gået sammen om at lancere et nyt europæisk selskabsregister, der gør det muligt at søge oplysninger direkte om alle selskaber registreret inden for EU.
Lettere tilgang til oplysninger
EU-kommissionen og alle medlemsstaterne er gået sammen om at udbyde et nyt samlet EU-selskabsregister, der sammenkobler alle de nationale selskabsregistre i et samlet system. Dette gør det meget nemmere at søge selskabsoplysninger på tværs af landegrænserne. Foreløbig er der 11 lande, der er opkoblet til systemet, men det er planen, at alle medlemslande skal være tilknyttet.
Tidligere skulle man indhente oplysninger direkte hos de nationale relevante myndigheder om udenlandske selskaber. Dette kunne være både en dyr og langsommelig proces, men nu er det altså muligt at indhente oplysninger om udenlandske selskaber på samme måde, som man hidtil har kunnet hente oplysninger om danske selskaber på www.cvr.dk.
Danmark har tiltrådt selskabsregistret. Danske virksomheder er derfor aftomatisk at finde ved en søgning i registret. Du skal derfor ikke gøre noget som virksomhedsejer for at din virksomhed bliver fundet via registret.
Du kan naturligvis stadig hente oplysninger om danske selskaber på www.cvr.dk. Hertil kommer, at oplysningerne i systemerne, herunder det danske, er blevet udvidet væsentligt, efter at det er blevet et krav, at alle selskaber skal registrere både deres legale og deres reelle ejere. Det kan du læse mere om her.
Hensigten med det nye system er at øge den grænseoverskridende handel og øge gennemsigtigheden på tværs af landene, herunder i forhold til hvidvask og skatteunddragelse.
Hvor finder man registret?
Det nye europæiske selskabsregister hedder ”Find a company” og findes på EU’s hjemmeside e-justice.europa.eu. Nedenfor har du et direkte link til registret.
Du er altid velkommen til at kontakte os, hvis du har spørgsmål til artiklen eller ønsker en uforpligtende og uformel drøftelse af din situation.